# Innspill familie- og kulturkomiteen – Statsbudsjettet 2023

Norsk faglitterær forfatter- og oversetterforening (NFFO) er en fagforening for rundt 5000 forfattere og oversettere av faglitteratur og sakprosa. Vi takker for muligheten til å spille inn følgende til kapitlene som er fordelt Familie- og kulturkomiteen i Prop. 1 S for budsjettåret 2023:

**Kap. 320**    
**post 55 Norsk kulturfond**

NFFO skulle gjerne sett at Norsk kulturfond fikk en reell økning. I sin budsjettsøknad for 2023 ba Kulturrådet om 147 mill. til Kulturfondet. Regjeringens forslag til budsjett gir en økning på 2,95 prosent sammenlignet med 2022. Ifølge SSB var konsumprisindeksen 6,9 prosent høyere i september enn for ett år siden, og prisveksten fortsetter å være høy.

Kulturfondet bidrar til at kunst og kultur skapes, bevares, dokumenteres og gjøres tilgjengelig for flest mulig. Alle rammes – både kunstnerne og publikum – når dette fondet opplever realnedgang.

**Innkjøpsordningene for sakprosa må styrkes**    
Litteraturstøtteordningene og særlig innkjøpsordningene til Kulturrådet styrker bredden og mangfoldet i litteraturen, og gjør den tilgjengelig for lesere i hele landet.

Det er store forskjeller mellom litteratursjangrene hva gjelder innkjøp. Kun 25–30 prosent av de påmeldte bøkene blir innkjøpt på ordningen for ny, norsk sakprosa for voksne. Bare halvparten av de påmeldte bøkene i ordningene for sakprosa for barn og unge og oversatt sakprosa kjøpes inn av budsjettårsaker. Kvaliteten på bøkene er høy, og Kulturrådet har også satt innkjøpsordningene for sakprosa som hovedprioritet på litteraturfeltet i sin budsjettsøknad.

I Kulturmeldingen (Meld. St. 8 2018–2019. «Kulturens kraft») har Stortinget vedtatt kulturpolitiske mål for det frie og uavhengige kulturlivet. Kulturpolitikken skal for eksempel legge til rette for dannelse og kritisk refleksjon, styrke norsk språk som en grunnleggende kulturbærer og fremme demokratiet. Det er som å høre en beskrivelse av bredden av bøker som kunne kommet inn under innkjøpsordningene for sakprosa.

**Innkjøpsordningen for skolebibliotek bør gjøres permanent**    
Prøveordningen for innkjøp av nye bøker innen alle sjangre til skolebibliotek (2020-2022) har vært en suksess. 9 av 10 skoler som deltok har meldt om økt leselyst og økte utlån på grunn av økt bredde av nye titler. Som svar på et skriftlig spørsmål svarer kultur- og likestillingsminister Anette Trettebergstuen 18.10.22 at ordningen koster 34 000 kr. per skole hvert år og at det var 500 kvalifiserte søkere. Det innebærer at det trengs 6,8 millioner for å videreføre ordningen (200 skolebibliotek). Dersom alle kvalifiserte skal få ordningen, trengs 17 millioner kroner.  

Forslaget vårt til merknad 1 er i tråd med Den norske Forfatterforening (DnF).

**Forslag til merknad 1**: Familie- og kulturkomiteen ber om at budsjettrammen til Norsk kulturfond øker i tråd med Kulturrådets budsjettsøknad på 147 millioner kroner. Avsetningen til innkjøpsordningen er 28 millioner kroner, som komiteen ber om at økes til 50 millioner kroner for å styrke innkjøpsordningene, herunder utvidelse av sakprosaordningen, tegneserieordningen og de øvrige innkjøpsordningene, deriblant ordningen for ny norsk skjønnlitteratur og innkjøpsordningen for skolebibliotek.

**Forslag til merknad 2:** Familie- og kulturkomiteen ber om at det øremerkes 25 millioner kroner til innkjøpsordningene for sakprosa siden de er de mest underfinansierte innkjøpsordningene per i dag. Sakprosasjangeren legger til rette for dannelse, kunnskapsdeling og kritisk refleksjon, og fremmer demokratiet i en tid der fakta blir satt på prøve.

**Forslag merknad 3:** Familie- og kulturkomiteen er opptatt av skolebibliotekenes betydning for barn og unge i hele landet, og ber om at det settes av 17 millioner kroner til å videreføre innkjøpsordningen til et utvalg skolebibliotek (500 stk.) og at det utarbeides en opptrappingsplan over tid for å nå flere.

**Kap. 320**    
**post 72 Kunstnerstipend m.m.**

NFFO er glade for at økningen fra i fjor blir videreført, men registrerer at det blir ingen endringer i antallet eller innretningen på kunstnerstipendene i neste års statsbudsjett. Kunstnerstipendene er blant de mest treffsikre kulturpolitiske virkemidlene. De går direkte til kunstnere over hele landet innen alle sjangre, og gir økonomisk forutsigbarhet til å kunne fordype og utvikle kunstnerskapet sitt.

I dag har de faglitterære forfatterne og oversetterne et oppsiktsvekkende lavt antall stipend å søke på sammenliknet med andre skribentgrupper (kun seks arbeidsstipend). På bakgrunn av det høye antallet forfattere og bøker i sakprosasjangeren, er dette vanskelig å forstå.

Forslaget til merknad er i tråd med forslaget til Kunstnernettverket, som samler 19 organisasjoner på kulturfeltet deriblant oss:

**Forslag til merknad:** Familie- og kulturkomiteen anser kunstnerstipendene å spille en viktig rolle for å sikre nyskaping, frie ytringer og demokratisk deltagelse i kunstneryrket. Komiteen ber regjeringen om en gradvis opptrapping av varige stipendhjemler i tråd med budsjettsøknaden fra utvalget for statens kunstnerstipend, 210 nye hjemler til arbeidsstipend og arbeidsstipend for yngre, og 40 nye hjemler til stipend for etablerte kunstnere og stipend for seniorkunstnere.

Arbeidsstipendets størrelse foreslås økt fra 290 570 kroner til 299 289 kroner. Det innebærer en økning på om lag 3 prosent. Kunstnernettverket ber om at stipendene reguleres med en indeks lik rammen for lønnsoppgjøret i staten.

**Kap. 326 Språk- og bibliotekformål**    
**post: 80 Bibliotek- og litteraturtiltak**

Gode leseferdigheter blant de yngre er viktig for Norges framtid som kunnskaps- og kulturnasjon. NFFO er svært glade for at regjeringen ønsker å satse på leselyst med 10,6 millioner kroner i et ellers stramt budsjett. Det er også positivt at det foreslås en opptrapping av midlene til kompetanseheving i skolebibliotek over Kunnskapsdepartementets budsjett med 7, 5 millioner kroner.

Vi har forventninger om at leselystsatsingen som loves i Hurdalsplattformen blir enda mer markant i neste budsjett. En styrking av bokstammene i landets folke- og skolebibliotek sikres best gjennom satsing på innkjøpsordningene under kap. 320, post 55 Norsk kulturfond. Det er et behov for en styrking av det samlede kunnskapsgrunnlaget om lesingens betydning og status i det norske samfunnet En instans bør derfor få i oppdrag å samle og systematisere statistikk, forskning og rapporter for å gi bedre kunnskap om lesingens og litteraturens status og økonomi.

Det er fornuftig at det foreslås økning i støtten til bl.a. Foreningen !les og Leser søker bok, som jobber mot fremtidens lesere. Disse organisasjonene har tapt betydelige inntekter på at gaveforsterkningsordningen ble avviklet 31.12.21, og trenger friske midler fra andre hold.

**Forslag til merknad:** Familie- og kulturkomiteen ber regjeringen om å øke og stabilisere støtten til leselystorganisasjonene Foreningen !les og Leser søker bok i tråd med budsjettsøknadene deres.

**Kap. 337 Kompensasjons- og vederlagsordninger**    
**post 70 Kompensasjon for kopiering til privat bruk**

Da den nye åndsverkloven trådte i kraft 1. juli 2018, ble kompensasjonsordningen for privatkopiering av åndsverk utvidet til ogsa å omfatte litterære og visuelle verk som ikke inngår i lydopptak og film. Med en stor gruppe nye kompensasjonsberettigede rettighetshavere, må bevilgningen gis en tilstrekkelig reell økning. Vi støtter innspillet til Kunstnernettverket og Norwaco om en økning på minimum 20 prosent. Norwaco er en paraplyorganisasjon for norske rettighetshavere som har 36 medlemsorganisasjoner deriblant oss.

**Forslag til merknad:** Familie- og kulturkomiteen foreslår at post 70 i kap. 337 økes med minimum 20 prosent for å kompensere rettighetshaverne for privatkopiering av åndsverk.